
Cyflwyniad

Mae’r protocol hwn yn cyd-fynd â Gweithdrefnau Diogelu Cymru(1), y mae’n rhaid i bob ymarferydd eu dilyn.

Cleisiau ac anafiadau yw’r nodweddion mwyaf cyffredin o gam-drin corfforol a gyflwynir mewn plant nad ydynt yn gallu symud eto. 

· Gall baban nad yw’n gallu symud eto eistedd a/neu rolio, ond ni all gropian, symud ar ei ben-ôl, tynnu ei hun i sefyll, cerdded gyda chymorth na cherdded ar ei ben ei hun eto (2). Mae hyn yn cynnwys pob plentyn o dan chwe mis oed a llawer o blant o dan flwydd oed. Cydnabyddir y bydd angen rhoi ystyriaeth arbennig hefyd i rai plant hŷn ag anableddau difrifol, nad ydynt yn gallu symud ar eu pen eu hunain, a dylid dilyn Gweithdrefnau Diogelu Cymru. Po ieuengaf yw’r plentyn, y mwyaf yw’r perygl nad damwain yw’r clais neu anaf. 

· Mae sylfaen ymchwil sylweddol a chadarn ar arwyddocâd cleisiau mewn plant (gweler Porth Amddiffyn Plant Coleg Brenhinol Pediatreg ac Iechyd Plant (RCPCH) sy’n cynnwys Adolygiadau Systematig o’r Dystiolaeth Amddiffyn Plant, (3)):

· Mae cleisiau damweiniol ar faban nad yw’n gallu symud yn anghyffredin iawn (0-1.3%)

· Yn aml, mae gan blant sy’n marw o ganlyniad i anafiadau nad ydynt yn ddamweiniol hanes o fân anafiadau cyn iddynt gael eu derbyn i’r ysbyty.

· Efallai mai clais yw’r unig arwydd gweladwy o anafiadau mwy difrifol: Mewn un astudiaeth a ddadansoddwyd o 146 o fabanod iau na chwe mis lle’r oedd amheuaeth o gam-drin a chlais yr oedd yn ymddangos ei fod unigryw, lle cafwyd ymchwiliad, cafodd 23.3% archwiliad sgerbwd cadarnhaol (canfyddiadau sganiau ar yr esgyrn), a 27.4% o niwroddelweddu cadarnhaol (canfyddiadau sganiau ar yr ymennydd).

· Mae gwaedu o’r trwyn a’r geg mewn babanod wedi cael ei gynnig fel arwydd o gam-drin plant. Mae babanod sy’n gwaedu o’r trwyn a / neu’r geg heb achos clir, yn haeddu ymchwiliad pellach. (4)


· Mae babanod o dan flwydd oed mewn mwy o berygl o gael eu lladd gan rywun arall nag unrhyw grŵp oedran o blant yng Nghymru a Lloegr. (5)

Nodau

· Mae’r protocol hwn yn rhoi gwybodaeth i weithwyr proffesiynol rheng flaen am beth i’w wneud os byddant yn gweld cleisiau, anafiadau neu farciau amheus eraill ar fabanod nad ydynt yn gallu symud eto.

· Y tu allan i gwmpas y polisi hwn: Pan fydd pryderon am amheuaeth o gam-drin a/neu esgeulustod sy’n ymwneud â phlant sy’n gallu symud neu blant hŷn nad ydynt yn gallu symud ar eu pen eu hunain, rhaid cyflwyno adroddiad diogelu yn uniongyrchol i Bwynt Cyswllt Unigol (SPOC) yn unol â Gweithdrefnau Diogelu Cymru. 

Gweithdrefnau

Gweler Atodiad 1: Y llwybr i’w ddilyn pan fydd gweithiwr proffesiynol yn canfod clais neu anaf nad oedd wedi’i ddogfennu o’r blaen mewn baban nad yw’n gallu symud eto

Rhaid asesu clais neu anaf yng nghyd-destun hanes meddygol a chymdeithasol y plentyn, ei gam datblygiadol a’r esboniad a roddir, ac ni ddylid byth eu dehongli ar eu pen eu hunain.

Mae cleisiau a/neu anafiadau (nad ydynt wedi’u cofnodi o’r blaen) mewn baban nad yw’n gallu symud eto yn anghyffredin a dylent godi amheuaeth o gam-drin neu esgeulustod. Dylai hyn arwain at atgyfeiriad ar unwaith at y Gwasanaethau Plant yn y Pwynt Cyswllt Unigol a fydd yn dilyn gweithdrefnau amddiffyn plant ac yn ceisio barn feddygol am yr anaf.

Dylid cynnal trafodaeth/cyfarfod strategaeth i ganiatáu i ymarferwyr amlasiantaeth rannu gwybodaeth. Bydd hyn yn cynnwys pediatregydd* a gall gynnwys yr atgyfeiriwr.

Mae cleisiau neu anafiadau damweiniol mewn plant nad ydynt yn gallu symud ar eu pen eu hunain yn anghyffredin. Cyfrifoldeb y Gwasanaethau Plant, yr Heddlu a’r Pediatregydd lleol yw penderfynu a yw’r clais neu’r anaf yn gyson ag achos damweiniol ai peidio.

* Mae modd cysylltu â Phediatregydd Ymgynghorol
· yn ystod ‘oriau gwaith’ (dydd Llun i ddydd Gwener, 0900-1700) drwy Uned Asesu Pediatrig Ysbyty Treforys (rhif uniongyrchol 01792 285699), neu ar estyniad 23243, drwy switsfwrdd Ysbyty Treforys.
· y tu allan i oriau, mae modd cysylltu ag Ymgynghorydd Pediatrig Ar Alwad drwy brif switsfwrdd Ysbyty Treforys (01792 702222).

Gweithdrefn ar gyfer ymarferwyr

Rhaid i unrhyw blentyn sydd mewn cyflwr difrifol, neu y mae angen triniaeth frys arno, gael ei atgyfeirio i gael cyngor meddygol brys a dylid rhoi gwybod i’r SPOC. Ni ddylai’r adroddiad diogelu achosi oedi gyda’r asesiad meddygol.

Rhaid hefyd ystyried lles a diogelwch plant a phobl ifanc eraill sy’n gysylltiedig â’r plentyn a’r oedolyn sy’n peri pryder.

Ym MHOB ACHOS lle ceir anafiadau, dylid gofyn am esboniad a chofnodi hynny ar gyfer unrhyw anaf gweladwy a welir mewn babanod oni bai fod pryderon y bydd hyn yn rhoi’r baban mewn perygl o niwed. Mae’n hanfodol nad yw’r gweithiwr proffesiynol yn awgrymu i’r rhiant/gofalwr sut digwyddodd yr anaf. 
	
Mae’n hanfodol egluro a yw’r marc neu’r anaf a nodwyd wedi’i gofnodi’n flaenorol a/neu a yw’n ganlyniad trawma geni (gweler yr wybodaeth am waedlifau o dan y gyfbilen isod)
	
Lle bo modd, dylid casglu a chofnodi gwybodaeth i gynorthwyo’r broses o wneud penderfyniadau amlasiantaeth:
· Natur a lleoliad yr anaf
· Galluoedd datblygiadol y baban
· Amgylchiadau teuluol a chymdeithasol gan gynnwys:

· Pryderon diogelu blaenorol 
· Unrhyw anafiadau blaenorol
· Unrhyw blentyn yn y teulu sydd wedi marw heb esboniad
· Plant yn cael eu tynnu oddi ar y rhiant
· Enw’r plentyn ar y Gofrestr Amddiffyn Plant ar hyn o bryd 
· Gwirio systemau iechyd am rybuddion pwysig
· Hanes o gam-drin domestig 
· Rhiant yn camddefnyddio sylweddau
· Problemau iechyd meddwl y rhieni 
· Rhieni ag anawsterau dysgu 

· Rhaid ystyried pawb sy’n byw yng nghartref y teulu fel rhan o’r asesiad. 
Ystyriaethau ar gyfer Babanod sy’n dod i’r Adran Achosion Brys (ED) neu’r Uned Mân Anafiadau (MIU) 
Pryd bynnag y bo’n bosibl, rhaid i bob baban nad yw’n gallu symud eto gael ei weld gan Ymgynghorydd yr Adran Achosion Brys a fydd yn ymwybodol ei bod yn debygol iawn y bydd angen adolygiad Pediatrig arbenigol ar fabanod nad ydynt yn symud eto, drwy’r broses ddiogelu amlasiantaethol. Dim ond ymgynghorydd yr Adran Achosion Brys all wneud y penderfyniad i beidio â chyfeirio’r baban at wasanaethau plant, ar ôl asesu’r anaf ac ystyried y ffactorau cyd-destunol a risg a amlinellir uchod. 
Mewn achos lle nad yw archwiliad gan ymgynghorydd yr Adran Achosion Brys yn bosibl (er enghraifft, ddim ar y safle) a bod y baban wedi cael ei asesu gan uwch weithiwr proffesiynol arall sydd â phrofiad addas, yna rhaid cysylltu ag ymgynghorydd cyfrifol yr Adran Achosion Brys am gyngor. Os penderfynir nad oes angen atgyfeiriad diogelu, yna rhaid cofnodi’r rhesymau’n glir yn y nodiadau meddygol. 
Y sefyllfa ddiofyn yw bod pawb o dan flwydd oed sydd angen gofal brys yn cael eu cyfeirio at yr Adran Achosion Brys yn Ysbyty Treforys, Abertawe, yn hytrach na chael eu gweld yn yr Uned Mân Anafiadau. 
Sylwch, er nad ydynt o fewn cwmpas y polisi hwn, bydd babanod sy’n gallu symud yn cael damweiniau’n fwy aml. Fodd bynnag, rhaid eu hasesu hwythau hefyd, a hynny gan weithiwr proffesiynol sydd â phrofiad addas fel Meddyg Preswyl ST4+ yn yr Adran Achosion Brys neu weithiwr cyfatebol, neu Feddyg Ymgynghorol, Uwch-ymarferydd Nyrsio neu Ymarferydd Nyrsio Brys. Os nad oes meddyg neu weithiwr proffesiynol o’r radd a’r profiad hwn ar gael, dylid trafod y baban â’r Meddyg Preswyl Pediatrig ST4+ neu weithiwr cyfatebol (neu radd uwch) yn Ysbyty Treforys, i gael barn arbenigol.  

Ystyriaethau ar gyfer Babanod y mae ymarferwyr yn eu gweld mewn Clinigau Gofal Eilaidd i Gleifion Allanol Newydd-anedig neu Bediatrig

Os oes pryder am anaf/clais mewn baban nad yw’n symud eto, mae’n debygol iawn y bydd angen asesiad diogelu pediatrig arbenigol ar y baban drwy’r broses atgyfeirio amlasiantaethol.  Dim ond Pediatregydd Ymgynghorol/Neonatolegydd neu Feddyg Preswyl ST4+ (neu weithiwr cyfatebol), all benderfynu peidio ag atgyfeirio’r baban at Wasanaethau Plant, ar ôl asesu’r anaf ac ystyried y ffactorau cyd-destunol a risg a amlinellir uchod. 
Os penderfynir nad oes angen atgyfeiriad diogelu, yna rhaid cofnodi’r rhesymau’n glir yn y nodiadau meddygol. 
Rhoi gwybod i’r SPOC pan fydd Pryderon Diogelu

Pryd bynnag y bydd pryderon diogelu, cyfrifoldeb yr ymarferydd cyntaf a ddaeth yn ymwybodol o’r cleisiau neu’r anaf, neu a ddaeth o hyd iddynt, yw rhoi gwybod i’r SPOC am y pryderon hyn. Mae Gweithdrefnau Diogelu Cymru yn nodi os oes gan ymarferydd sail resymol dros amau bod plentyn mewn perygl, rhaid rhoi gwybod i’r Gwasanaethau Plant cyn gynted â phosibl.

Yn yr amgylchiadau hyn, disgwylir i’r ymarferydd sicrhau bod y plentyn yn ddiogel nes bydd cytundeb amlasiantaeth pellach ar waith. Dylid cynnwys rhieni neu ofalwyr cyn belled ag y bo modd yn y broses o wneud penderfyniadau, ar yr amod nad yw hyn yn peri risg bellach i’r plentyn, yn unol â Gweithdrefnau Diogelu Cymru o ran rhoi'r wybodaeth ddiweddaraf i’r teulu am yr atgyfeiriad.

Rhaid i chi wneud atgyfeiriad dros y ffôn i’r SPOC, ac yna’n ysgrifenedig/drwy e-bost gan ddefnyddio’r Ffurflen Atgyfeirio Integredig (IRF). (Yn unol â Gweithdrefnau Diogelu Cymru)

Ar ôl derbyn galwad ffôn, bydd y Pwynt Cyswllt Unigol (SPOC) yn casglu’r holl wybodaeth berthnasol gan yr atgyfeiriwr. Yna, bydd y SPOC yn cysylltu â’r Uned Asesu Pediatrig i ofyn am gyngor ac arweiniad ynghylch y camau nesaf priodol. Bydd y canllawiau hyn yn sail i’r asesiad risg cychwynnol.

Fel rhan o’r drafodaeth ar adeg yr adroddiad diogelu i’r SPOC, bydd ystyriaethau o ran diogelwch a goruchwylio’r baban yn cael eu pennu a’u cofnodi. 

Nid oes disgwyl i ymarferwyr roi eu hunain mewn perygl. Os oes gennych bryderon uniongyrchol am eich diogelwch chi neu ddiogelwch pobl eraill, ffoniwch 999.



Defnyddiwch y tudalennau gwe hyn i gael gafael ar y Ffurflen Atgyfeirio Integredig (IRF).

	Cyngor Castell-nedd Port Talbot - Cymorth i Deuluoedd - Cyngor Castell-nedd Port Talbot

Cyngor Abertawe - Diogelu plant - Abertawe

Bwrdd Iechyd Prifysgol Bae Abertawe, https://nhswales365.sharepoint.com/sites/SBU

Bwrdd Diogelu Gorllewin Morgannwg https://www.wgsb.wales/cy/




Ystyried Diagnosis Meddygol

Sylwch: Gall plant sydd â chyflyrau meddygol hysbys fod yn cael eu cam-drin hefyd. Gall cam-drin gael ei guddio fel cyflwr meddygol.

Pan fydd plentyn yn sâl yn feddygol neu os oes pryder am salwch brys, dylid blaenoriaethu cael gafael ar ofal meddygol priodol. Mae’n hanfodol bod y plentyn yn cael ei ddiogelu yn ystod y cyfnod hwn, ac os oes amheuaeth o gam-drin hefyd, rhaid cyflwyno adroddiad diogelu i’r SPOC hefyd.

Pan ganfyddir marc neu anaf, lle nad oes amheuaeth o gam-drin, ac yr ystyrir bod cyflwr meddygol yn llawer mwy tebygol ar gyfer hynny, dylid ceisio cyngor meddygol priodol. Os bydd amheuaeth o gam-drin ar unrhyw adeg, rhaid cyflwyno adroddiad diogelu i’r SPOC.

Mae rhai cyflyrau meddygol y mae angen eu hystyried yn benodol:

i) Marciau croen anfalaen – nid anafiadau yw’r rhain, ond os oes unrhyw amheuaeth y gallai marc fod yn anaf, rhaid dilyn gweithdrefnau diogelu. 

Os credir bod marc croen yn fan geni neu’n gyflwr croen meddygol, anogir gweithwyr proffesiynol i ddefnyddio eu crebwyll a cheisio barn bellach briodol os oes angen. Fel arfer, byddai hyn drwy feddyg teulu’r plentyn ei hun yn y lle cyntaf.

Sylwch: Er mwyn osgoi pryder diangen yn ddiweddarach, mae’n hanfodol bod gweithwyr iechyd proffesiynol (er enghraifft, bydwragedd/ymwelwyr iechyd/meddygon teulu/pediatregwyr) yn cofnodi mannau neu farciau geni/cleisiau/anafiadau eraill a gafwyd yn ystod yr enedigaeth, neu yn ystod unrhyw ymyriadau meddygol yn ystod neu’n fuan ar ôl yr enedigaeth yng Nghofnod Iechyd Personol y Plentyn (y Llyfr Coch), yn ogystal ag yng nghofnodion y fydwraig a chofnodion y plentyn.

Dylai gweithwyr proffesiynol hefyd gysylltu â Bydwraig/Ymwelydd Iechyd/Meddyg Teulu y baban i ganfod a oes diagnosis eisoes wedi’i wneud, oherwydd bydd hyn yng nghofnodion y baban. 

Efallai y bydd gweithwyr proffesiynol eraill, er enghraifft, yr Heddlu a’r Gwasanaethau Cymdeithasol yn dymuno gofyn caniatâd rhieni i weld y cofnodion sydd gan y rhieni er mwyn cadarnhau bod Gweithiwr Iechyd Proffesiynol wedi cydnabod marc neu anaf.

ii) Gwaedlifau o dan y gyfbilen - Mae gwaedlif o dan y gyfbilen yn golygu gwaedu o’r pibellau gwaed bychan iawn o dan y gyfbilen sy’n gorchuddio blaen y llygad.

Efallai y bydd gweithwyr proffesiynol yn y gymuned yn dod ar draws gwaedlif o dan y gyfbilen mewn babanod newydd-anedig ar ôl iddynt gael eu rhyddhau o’r ysbyty, lle na welwyd gwaedlif cyn eu rhyddhau. Yn yr achosion hyn, ni fyddai’r gwaedlif wedi’i gofnodi’n barod. Y rheswm am hyn yw, ar ôl i fabanod gael eu geni, mae ganddynt oedema ar yr amrannau yn aml iawn, ac oherwydd nad ydynt yn agor eu llygaid yn llydan iawn yn ystod y diwrnod neu ddau cyntaf, mae’n anoddach arsylwi a chofnodi’r arwydd clinigol hwn yn gynnar.

Yn y sefyllfa hon, mae gwaedlifau o dan y gyfbilen fel rheol:

· Yn nodwedd ddiniwed o enedigaeth arferol drwy’r wain 
· Yn gysylltiedig â babanod cyfnod llawn sydd â phwysau geni a mesur cylch y pen uwch, y fam wedi geni mwy nag un baban, ac ail gam y geni wedi digwydd yn gyflym. 
· Yn cael eu datrys o fewn tua 14 diwrnod heb driniaeth. 

Fodd bynnag, yn llai aml maent wedi cael eu hadrodd o ganlyniad i drawma nad yw’n ddamweiniol, o bosibl o ganlyniad i gywasgiad hirfaith ar y frest neu ran uchaf yr abdomen ac maent wedi cael eu cysylltu â gwaedlifau bach ar groen yr wyneb (petechiae) a thorri asennau.(2)

BOB AMSER 
Pan fydd unrhyw weithiwr proffesiynol yn asesu baban, beth bynnag fo’i oedran, gyda gwaedlif, mae’n bwysig ystyried a yw’n iach yn gorfforol, a oes ganddo fân anafiadau eraill a hefyd bod yn ymwybodol o unrhyw ffactorau risg neu bryderon diogelu, neu holi amdanynt. 

Os bydd yn sylwi ar waedlifau o dan y gyfbilen am y tro cyntaf:  

· Mewn baban sy’n iach yn gorfforol o dan 14 diwrnod oed:

Heb unrhyw ffactorau risg eraill o ran cam-drin (er enghraifft pryderon diogelu hanesyddol, trais domestig ac ati) yna mae’r rhain yn debygol o fod wedi cael eu hachosi gan enedigaeth arferol ac yn ddiniwed. Gall trafodaeth â’r meddyg teulu neu archwiliad ym meddygfa’r meddyg teulu helpu i gadarnhau hyn.

Os oes unrhyw bryderon ychwanegol, dylid gofyn am gyngor meddygol ynghylch unrhyw uwchgyfeirio meddygol sydd ei angen, a dylid cyflwyno adroddiad diogelu i’r SPOC. 

· Mewn babanod dros 14 diwrnod oed gyda gwaedlif newydd o dan y gyfbilen:

Mae’r rhain yn peri pryder a dylai babanod gael eu hasesu’n ofalus i eithrio achosion meddygol neu gamdriniaeth. Yn yr achosion hyn, rhaid cyflwyno adroddiad diogelu i SPOC, a bydd trafodaeth amlasiantaethol yn cynllunio’r asesiad mwyaf priodol.



Cyfeiriadau / Adnoddau

1) Diogelu Cymru
https://diogelu.cymru/cy/

2) RCPCH, Pennod 9 y Llawlyfr Amddiffyn Plant (Saesneg yn unig)
https://childprotection.rcpch.ac.uk/child-protection-companion-content/chapter-9-recognition-of-physical-abuse-detail/

3) Hafan - Porth Amddiffyn Plant RCPCH (Saesneg yn unig)
https://childprotection.rcpch.ac.uk/

4) Anafiadau i’r geg: adolygiad systematig - Porth Amddiffyn Plant RCPCH (Saesneg yn unig)
https://childprotection.rcpch.ac.uk/child-protection-evidence/oral-injuries-systematic-review/


5) Briff ystadegau: marwolaethau plant oherwydd camdriniaeth neu esgeulustod (Saesneg yn unig)
https://learning.nspcc.org.uk/media/ryodwhyg/child-deaths-abuse-neglect.pdf


















Atodiad 1: Y llwybr i’w ddilyn pan fydd gweithiwr proffesiynol yn canfod clais neu anaf nad oedd wedi’i ddogfennu o’r blaen mewn baban nad yw’n gallu symud eto
 (Sylwch: mae baban nad yw’n gallu symud eto yn golygu un a allai eistedd a/neu rolio, ond nad yw’n cropian, yn symud ar ei ben-ôl, yn cerdded gyda chymorth nac yn cerdded ar ei ben ei hun eto (2)).

Sylwch: RHAID anfon plentyn sy’n ddifrifol wael i’r ysbyty ar unwaith. Ceisiwch driniaeth feddygol frys - ffoniwch 999.
Mae ymarferydd yn sylwi ar glais, anaf neu farc amheus: AMHEUAETH o gam-drin corfforol.


Gofyn am esboniad a chofnodi’n gywir. Nodi unrhyw farciau neu anafiadau eraill.

Esbonio i’r teulu bod yn rhaid i unrhyw* faban nad yw’n gallu symud eto, y mae clais neu anaf newydd ei ganfod ganddo, gael ei atgyfeirio ar unwaith at y SPOC
(heblaw yn yr eithriad uchod os yw’n ddifrifol wael).
(*Sylwch fod trefniadau penodol ar gyfer babanod a welir yn yr Adran Achosion Brys, yr Uned Mân Anafiadau a chlinigau Cleifion Allanol Newydd-anedig/Pediatrig).


 Atgyfeirio ar Unwaith dros y Ffôn at Bwynt Cyswllt Unigol (SPOC)
· Castell-nedd Port Talbot 01639 686802
· Abertawe 01792 635180


  
 Mae disgwyl i’r ymarferydd sicrhau bod y plentyn yn ddiogel nes bydd cytundeb amlasiantaeth pellach ar waith. Os oes gennych chi unrhyw bryderon, uwchgyfeiriwch y mater i’r Arweinydd Diogelu.


Cwblhau a chyflwyno adroddiad ysgrifenedig yn unol â Gweithdrefnau Diogelu Cymru.



Bydd y Bwrdd Diogelu Rhanbarthol yn monitro ac yn adolygu effeithiolrwydd y polisi hwn o bryd i’w gilydd, drwy adroddiadau thematig i Hyb Gwybodaeth Bwrdd Diogelu Gorllewin Morgannwg, adborth defnyddwyr ac archwiliadau. Mae hyn er mwyn ceisio sicrhau prosesau diogelu sy’n ymwneud â chleisiau ac anafiadau i feinweoedd meddal mewn babanod nad ydynt yn gallu symud. 

Polisi Amlasiantaeth Bwrdd Diogelu Gorllewin Morgannwg ar gleisiau ac anafiadau i feinweoedd meddal mewn babanod nad ydynt yn gallu symud (‘Polisi Mân Anafiadau’ gynt)

1 | Tudalen
Atodiad 2
Pam mae’n rhaid i Weithwyr Proffesiynol weithredu
Rhaid i bobl sy’n gweithio gyda phlant (fel bydwragedd, ymwelwyr iechyd, meddygon teulu a staff ysbyty) ddilyn rheolau i gadw babanod yn ddiogel.
Yn aml, nid yw babanod sy’n methu symud o gwmpas yn cael cleisiau drwy ddamwain.
Felly, rhaid cymryd unrhyw farc neu anaf o ddifrif.
Weithiau gall clais gael ei achosi gan un o’r canlynol:
•	Cyflwr meddygol
•	Damwain
Ond weithiau gall olygu bod angen diogelwch ychwanegol ar faban.
Dyma pam mae angen archwilio pob baban yn ofalus.
Nid yw’r broses hon yn ymwneud â beio rhieni neu ofalwyr.
Mae’n ymwneud â sicrhau bod babanod yn ddiogel, yn iach ac yn cael gofal priodol.

Beth rydym yn ei olygu wrth ddweud “nad ydynt yn gallu symud”?
Nid yw baban nad yw’n gallu symud yn gallu symud o gwmpas ar ei ben ei hun. Mae hyn yn cynnwys babanod sy’n methu cropian, symud ar eu pen-ôl ar hyd y llawr, sefyll na cherdded. Nid yw’r rhan fwyaf o fabanod o dan 6 mis oed, a llawer dan flwydd oed, yn gallu symud.

Beth yw diben y daflen hon?

Mae’r daflen hon yn egluro beth sy’n digwydd os gwelir clais, anaf neu farc ar faban nad yw’n gallu symud o gwmpas ar ei ben ei hun. Bydd yn eich helpu i ddeall:

•	Pam mae’n rhaid i weithwyr weithredu
•	Beth fydd yn digwydd nesaf
•	Sut byddwch chi a’ch baban yn cael eich cefnogi


Cysylltu â ni

Gwasanaethau Plant Abertawe

E-bost: singlepointofcontact@swansea.gov.uk

Ffôn: 01792 635700

Gwasanaethau Plant Castell-nedd Port Talbot

E-bost: spoc@npt.gov.uk

Ffôn: 01639 686802

Rhagor o wybodaeth
Mae rhagor o wybodaeth am gadw plant yn ddiogel yng Nghymru ar gael yn:
www.diogelu.cymru/cy/

Cadw Babanod yn Ddiogel
Gwybodaeth i Rieni a Gofalwyr

Beth fydd yn digwydd os gwelir marc?
Rhaid i bob gweithiwr proffesiynol ddilyn yr un camau os bydd yn gweld clais, anaf neu farc:

1. Gwneud yn siŵr bod eich baban yn ddiogel. Y peth pwysicaf yw iechyd eich baban. Bydd yn edrych i weld a oes angen gofal meddygol brys ar eich baban.
2. Siarad â chi. Mae gwrando ar rieni a gofalwyr yn bwysig iawn. Bydd yn eich holi am y pethau canlynol:
• Pryd wnaethoch chi sylwi ar y marc am y tro cyntaf
• Beth ydych chi’n meddwl y gallai fod wedi digwydd
3. Cysylltu â’r Gwasanaethau Plant.
Bydd y gweithiwr proffesiynol yn rhannu gwybodaeth â’r Gwasanaethau Plant i wneud yn siŵr bod eich baban yn ddiogel.

Sut mae teuluoedd yn cael eu cefnogi?
Rydym yn deall bod hyn yn gallu teimlo:
•	Yn bryderus
•	Yn ofidus
•	Yn ddryslyd
Os nad ydych chi’n deall rhywbeth, cofiwch holi. Mae’r bobl sy’n gweithio gyda chi yno i helpu.
• Byddwch yn cael gwybod beth sy’n digwydd
• Cewch holi cwestiynau unrhyw adeg
• Bydd gweithwyr proffesiynol yn esbonio pethau’n glirBeth ddylai rhieni neu ofalwyr ei wneud os ydynt yn sylwi ar farc?

Dylai rhieni a gofalwyr teulu ddweud wrth weithiwr proffesiynol os ydynt yn gweld clais, anaf neu farc ar faban. Mae hyn yn helpu i gadw babanod yn ddiogel. Gallwch siarad ag ymwelydd iechyd, meddyg teulu, bydwraig, neu gysylltu â Gwasanaethau Plant i gael cyngor.
Rydym yn deall y gallech ei chael hi’n anodd rhoi gwybod am hyn, yn enwedig mewn rhai sefyllfaoedd. Fodd bynnag, efallai y bydd oedolyn arall, fel aelod o’r teulu, yn gallu helpu i rannu pryderon a gwneud yn siŵr bod y baban yn ddiogel ac yn iach.


Mae’r broses hon yn ymwneud â chefnogi teuluoedd a chadw babanod yn ddiogel. Nid yw’n ymwneud â’ch beio chi. 

Archwiliad meddygol

Bydd gweithiwr cymdeithasol yn trefnu apwyntiad ysbyty yn gyflym (o fewn 24 awr fel arfer).

Yn yr ysbyty:

• Bydd meddyg plant (pediatregydd) yn archwilio’ch baban

• Bydd yn siarad â chi am yr hyn sydd wedi digwydd

Efallai y bydd y meddyg yn penderfynu bod angen mwy o archwiliadau, fel:

•	Prawf gwaed
•	Pelydr X
•	Sgan
•	Archwilio’r llygaid

Gall y profion hyn gymryd amser, ac weithiau bydd angen aros yn yr ysbyty am gyfnod byr.

